ประกาศคณะกรรมการมาตรฐานสินค้าเกษตร เรื่อง กำหนดหลักเกณฑ์ วิธีการ และเงื่อนไขการให้ความเห็นชอบผู้ตรวจสอบและรับรองมาตรฐานของต่างประเทศที่มีมาตรฐานแตกต่างจากมาตรฐานบังคับ

ประกาศคณะกรรมการมาตรฐานสินค้าเกษตร

ประกาศคณะกรรมการมาตรฐานสินค้าเกษตร
เรื่อง
กำหนดหลักเกณฑ์ วิธีการ และเงื่อนไขการให้ความเห็นชอบผู้ตรวจสอบและรับรองมาตรฐาน
ของต่างประเทศที่มีมาตรฐานแตกต่างจากมาตรฐานบังคับ[๑]

อาศัยอำนาจตามความในมาตรา ๗ (๖) และมาตรา ๓๐
แห่งพระราชบัญญัติมาตรฐานสินค้าเกษตร พ.ศ. ๒๕๕๑
คณะกรรมการมาตรฐานสินค้าเกษตรเห็นสมควรประกาศกำหนดหลักเกณฑ์ วิธีการ
และเงื่อนไขการให้ความเห็นชอบผู้ตรวจสอบและรับรองมาตรฐานของต่างประเทศที่มีมาตรฐานแตกต่างจากมาตรฐานบังคับ
และมีข้อตกลงหรือความร่วมมือระหว่างประเทศเกี่ยวกับการยอมรับผลการตรวจสอบและรับรองมาตรฐานซึ่งกันและกันไว้
ดังต่อไปนี้

ข้อ ๑  ผู้นำเข้าสินค้าเกษตรที่ประสงค์จะขอใช้ผู้ตรวจสอบและรับรองมาตรฐานของประเทศที่มีมาตรฐานแตกต่างจากมาตรฐานบังคับ
และมีข้อตกลงหรือความร่วมมือระหว่างประเทศเกี่ยวกับการยอมรับผลการตรวจสอบและรับรองมาตรฐานซึ่งกันและกันให้ยื่นเป็นหนังสือต่อสำนักงานพร้อมเอกสารข้อมูลหลักฐานตามที่สำนักงานกำหนด

ข้อ ๒  ผู้ตรวจสอบและรับรองมาตรฐานต้องมีคุณสมบัติ
ดังต่อไปนี้
(๑)
เป็นนิติบุคคลที่มีวัตถุประสงค์เพื่อดำเนินกิจการเกี่ยวกับการตรวจสอบและรับรองมาตรฐานสินค้าเกษตรตามกฎหมายของประเทศนั้น
ๆ
(๒) มีห้องปฏิบัติการของตนเองหรือสามารถใช้ห้องปฏิบัติการของผู้อื่นที่มีข้อตกลงในการใช้บริการทดสอบหรือวิเคราะห์
เว้นแต่ในกรณีที่การตรวจสอบมาตรฐานไม่จำเป็นต้องมีหรือใช้ห้องปฏิบัติการและห้องปฏิบัติการนั้นต้องได้รับการรับรองตามมาตรฐาน
ไอเอสโอ/ไออีซี (ISO/IEC 17025) ว่าด้วย เรื่อง
ข้อกำหนดทั่วไปว่าด้วยความสามารถของห้องปฏิบัติการทดสอบและห้องปฏิบัติการสอบเทียบและฉบับที่แก้ไขเพิ่มเติม
ในรายการทดสอบ/วิเคราะห์ตามข้อกำหนดของมาตรฐานสินค้าเกษตรหรือได้รับการรับรองตามมาตรฐานอื่นที่สำนักงานมาตรฐานสินค้าเกษตรและอาหารแห่งชาติให้การยอมรับ
(๓) ต้องมีการจัดระบบองค์การให้เป็นไปตามมาตรฐาน ดังต่อไปนี้
(ก)
กรณีเป็นผู้ประกอบการตรวจสอบรับรองมาตรฐานเกี่ยวกับวิธีการกรรมวิธี
หรือกระบวนการจัดการที่เกี่ยวกับสินค้าเกษตรต้องเป็นไปตามมาตรฐานไอเอสโอ/ไออีซี (ISO/IEC 17021) ว่าด้วยเรื่อง การตรวจสอบรับรอง -
ข้อกำหนดสำหรับหน่วยตรวจประเมินและให้การรับรองระบบการจัดการและฉบับที่แก้ไขเพิ่มเติม
หรือมาตรฐานไอเอสโอ/ทีเอส (ISO/TS 22003) ว่าด้วยเรื่อง
ระบบการจัดการความปลอดภัยอาหาร -
ข้อกำหนดสำหรับหน่วยตรวจประเมินและให้การรับรองระบบการจัดการความปลอดภัยอาหารและฉบับที่แก้ไขเพิ่มเติม
หรือมาตรฐานไอเอสโอ/ไออีซี (ISO/IEC GUIDE 65) ว่าด้วยเรื่อง
ข้อกำหนดทั่วไปสำหรับหน่วยรับรองคุณภาพผลิตภัณฑ์และฉบับที่แก้ไขเพิ่มเติมตามแต่กรณี
และเป็นไปตามหลักเกณฑ์เงื่อนไขที่สำนักงานมาตรฐานสินค้าเกษตรและอาหารแห่งชาติประกาศกำหนด
(ข) กรณีเป็นผู้ประกอบการตรวจสอบรับรองมาตรฐานเกี่ยวกับสินค้าเกษตรต้องเป็นไปตามมาตรฐานไอเอสโอ/ไออีซี
(ISO/IEC GUIDE 65) ว่าด้วยเรื่อง
ข้อกำหนดทั่วไปสำหรับหน่วยรับรองคุณภาพผลิตภัณฑ์ และฉบับที่แก้ไขเพิ่มเติม
และเป็นไปตามหลักเกณฑ์ เงื่อนไขที่สำนักงานมาตรฐานสินค้าเกษตรและอาหารแห่งชาติประกาศกำหนด

ข้อ ๓  สำนักงานจะดำเนินการประเมินเอกสารข้อมูลหลักฐานและอาจส่งเจ้าหน้าที่ไปตรวจประเมินผู้ตรวจสอบและรับรองมาตรฐานในประเทศที่ผู้นำเข้าสินค้าเกษตรร้องขอ

ข้อ ๔  ให้ผู้นำเข้าสินค้าเกษตรอำนวยความสะดวกเจ้าหน้าที่ที่ไปตรวจประเมินผู้ตรวจสอบและรับรองมาตรฐานตามข้อ
๓  ทั้งนี้
ให้ผู้นำเข้าสินค้าเกษตรเป็นผู้เสียค่าใช้จ่ายเกี่ยวกับการดำเนินการดังกล่าว

ประกาศ
ณ วันที่ ๒๒ ตุลาคม พ.ศ. ๒๕๕๗
ปีติพงศ์
 พึ่งบุญ ณ อยุธยา
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร

ปริยานุช/ผู้จัดทำ
๑ ธันวาคม ๒๕๕๗

ภีราพร/ผู้ตรวจ
๑๑ ธันวาคม
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๒๔๓ ง/หน้า ๑๒/๒๘ พฤศจิกายน ๒๕๕๗